b'\n_START_ARTICLE_\nHugo Suoranta\n_START_PARAGRAPH_\nHugo Einari Suoranta ent. Slunga (15. maaliskuuta 1897 Alatornio \xe2\x80\x93 31. tammikuuta 1968 oli suomalainen j\xc3\xa4\xc3\xa4k\xc3\xa4rimajuri. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri. Tulikasteensa h\xc3\xa4n sai Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan muun muassa konekiv\xc3\xa4\xc3\xa4rikurssien opettajana Valkoisen armeijan riveiss\xc3\xa4. My\xc3\xb6hemmin h\xc3\xa4n osallistui viel\xc3\xa4 talvi- ja jatkosotaankin pataljoonan komentajana rintamajoukoissa\n_START_SECTION_\nPerhe ja opinnot\n_START_PARAGRAPH_\nSuorannan vanhemmat olivat maanviljelij\xc3\xa4 Kalle Juho Slunga ja Maria Vaaraniemi. H\xc3\xa4net vihittiin avioliittoon vuonna 1923 Enni Pajarisen kanssa. K\xc3\xa4vi kansakoulun. Toimi maanviljelij\xc3\xa4n\xc3\xa4 kotitilallaan. Suoritti yksityisesti viidennen luokan Kuopion lyseossa 1925. Suoranta sai sotilaskoulutusta Taktiikan soveltamiskurssilla vuonna 1927 ja Taistelukoulun komppanianp\xc3\xa4\xc3\xa4llikk\xc3\xb6kurssilla vuonna 1929 sek\xc3\xa4 suojeluskuntaj\xc3\xa4rjest\xc3\xb6n komentajakurssilla vuosina 1933\xe2\x80\x931934.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nSuoranta liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n pioneerikomppaniaan 5. helmikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Schmardenissa sek\xc3\xa4 Aa-joella. Pataljoonan rintamakomennuksen j\xc3\xa4lkeen h\xc3\xa4net siirrettiin 22. marraskuuta 1917 alkaen pataljoonan 2. konekiv\xc3\xa4\xc3\xa4rikomppaniaan.\n_START_SECTION_\nSuomen sis\xc3\xa4llissota\n_START_PARAGRAPH_\nSuoranta astui Suomen Valkoisen armeijan palvelukseen Saksassa 7. helmikuuta 1918, jossa yhteydess\xc3\xa4 h\xc3\xa4net ylennettiin aliupseeriksi. Takaisin suomeen h\xc3\xa4n palasi 18. helmikuuta 1918 j\xc3\xa4\xc3\xa4k\xc3\xa4rien etujoukon mukana Vaasaan. Vaasasta h\xc3\xa4net komennettiin Karjalan rintamalle, jossa h\xc3\xa4net sijoitettiin aluksi Antreaan J\xc3\xa4rvenlinnan konekiv\xc3\xa4\xc3\xa4rikurssien opettajaksi ja 5. maaliskuuta 1918 alkaen kurssien johtajaksi. Lopuksi h\xc3\xa4n kokosi 8. huhtikuuta 1918 konekiv\xc3\xa4\xc3\xa4rikursseilla olevasta miehist\xc3\xb6st\xc3\xa4 niin sanotun lent\xc3\xa4v\xc3\xa4n konekiv\xc3\xa4\xc3\xa4rikomppanian, jonka p\xc3\xa4\xc3\xa4llikk\xc3\xb6n\xc3\xa4 h\xc3\xa4n toimi. Suoranta osallistui sis\xc3\xa4llissodan taisteluihin Oravalassa ja Ahvolassa sek\xc3\xa4 Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSuoranta palveli sis\xc3\xa4llissodan j\xc3\xa4lkeen p\xc3\xa4\xc3\xa4llikk\xc3\xb6n\xc3\xa4 Karjalan rykmentti 2:n 2. konekiv\xc3\xa4\xc3\xa4rikomppaniassa, josta h\xc3\xa4net siirrettiin 23. hein\xc3\xa4kuuta 1918 alkaen p\xc3\xa4\xc3\xa4llik\xc3\xb6ksi It\xc3\xa4-Suomen jalkav\xc3\xa4kirykmentti 5:n 3. konekiv\xc3\xa4\xc3\xa4rikomppaniaan, josta muodostettiin my\xc3\xb6hemmin Pohjois-Savon rykmentti. H\xc3\xa4n toimi vuonna 1918 opettajana 3. Divisioonan alip\xc3\xa4\xc3\xa4llyst\xc3\xb6kursseilla Sortavalassa ja vuonna 1919 Mikkelin ryhm\xc3\xa4njohtajakursseilla sek\xc3\xa4 hoiti Tuukkalan aliupseerikoulun johtajan teht\xc3\xa4vi\xc3\xa4 1. kes\xc3\xa4kuuta 1923 \xe2\x80\x93 23. tammikuuta 1924 v\xc3\xa4lisen\xc3\xa4 aikana Pohjois-Savon rykmentin aliupseerikoulussa. Suoranta erosi armeijasta 26. tammikuuta 1928 ja liittyi Suojeluskuntaj\xc3\xa4rjest\xc3\xb6\xc3\xb6n, jossa h\xc3\xa4net m\xc3\xa4\xc3\xa4r\xc3\xa4ttiin 1. marraskuuta 1928 alkaen Viipurin suojeluskuntapiirin XVIII alueen p\xc3\xa4\xc3\xa4llik\xc3\xb6ksi, josta teht\xc3\xa4v\xc3\xa4st\xc3\xa4 h\xc3\xa4n siirtyi 1. elokuuta 1931 alkaen Mikkelin suojeluskuntapiirin 2. sotilasohjaajaksi.'